
<סדר היום:>
<תקנות הטיס (אגרות רישום, רישוי ותיעוד) (תיקון), התשע"ד-2014, בדבר כלי רחיפה>
נכחו:
<חברי הוועדה:> 
יצחק וקנין – מ"מ היו"ר

<מוזמנים:> 
	יואל פלדשו
	–
	מנהל, רשות התעופה האזרחית, משרד התחבורה והבטיחות בדרכים

	ארז פלס
	–
	מנהל אגף רישוי עובדי טיס, רשות התעופה האזרחית, משרד התחבורה והבטיחות בדרכים

	רמי אברהם ליבלינג
	–
	מנהל אגף פיקוח אווירי, רשות התעופה האזרחית, משרד התחבורה והבטיחות בדרכים

	עו"ד רננה שחר
	–
	היועמ"ש, רשות התעופה האזרחית, משרד התחבורה והבטיחות בדרכים

	עו"ד יבינה זכאי-בראונר
	–
	הלשכה המשפטית, רשות התעופה האזרחית, משרד התחבורה והבטיחות בדרכים

	ליבי בהט
	–
	מנהל תחום בכיר תשתיות אוויריות, רשות התעופה האזרחית, משרד התחבורה והבטיחות בדרכים

	גדי רגב
	–
	ראש אגף מטה, רשות התעופה האזרחית,מש' התחבורה והבטיחות בדרכים

	תאופיק חטיב
	–
	מפקח, רשות התעופה האזרחית, משרד התחבורה והבטיחות בדרכים

	שמגר אלכסנדר
	–
	מפקח, רשות התעופה האזרחית, משרד התחבורה והבטיחות בדרכים

	עו"ד דרור וגשל
	–
	עוזר ראשי (ייעוץ וחקיקה כלכלי-פיסקלי), משרד המשפטים

	עמרי טלמון
	–
	נציג ההנהלה, קלוב התעופה

	אבי כ"ץ
	–
	פקח טיסה, אגודת פקחי הטיסה

	איתי לנואל
	–
	נציג ציבור, בתי ספר לרחיפה

	רומן קריפק
	–
	מדריך ראשי, מנהל מועדון, בית ספר לרחיפה 7 winds, בתי ספר לרחיפה

	שרון ברעם
	–
	מנהל אקסטרים ישראל, טיסות חוויה, בתי ספר לרחיפה

	שגב ברעם
	–
	לטוס, בי"ס לטיסה בממ"ג וטיסות חוויה, בתי ספר לרחיפה

	ארנון לופי
	–
	מדריך, בית ספר למצנחים ממונעים ויצרן מנועי מצנחים, בתי ספר לרחיפה

	אורי שמיר
	–
	מצנחי רחיפה ממונעים, בתי ספר לרחיפה

	שי פופר
	–
	יו"ר, אגודת התעופה הישראלית

	ירון לוין
	–
	מנהל בי"ס לגלישה אווירית, האגודה הישראלית לגלישה אווירית, אגודת התעופה הישראלית

	רם בן שבתאי
	–
	ועדת בטיחות, עמותת הממ"גים

	בן סנד
	–
	חבר ועד, עמותת הממ"גים 

	ד"ר שלמה סם אלימלך
	–
	סגן יושב ראש, אי.איי.איי ישראל

	אולג גספר
	–
	גולש אוויר, האגודה הישראלית לגלישה אווירית


<ייעוץ משפטי: >
איתי עצמון

<מנהלת הוועדה:>
לאה ורון
<רישום פרלמנטרי:>
אירית שלהבת

<תקנות הטיס (אגרות רישום, רישוי ותיעוד) (תיקון), התשע"ד-2014, בדבר כלי רחיפה>
<לאה ורון:>
אנחנו עוברים לתקנות הטיס (אגרות רישום, רישוי ותיעוד) (תיקון מס' 2), התשע"ה-2015. אנחנו מקדימים קצת את לוחות הזמנים בסדר היום שפרסמנו ולכן אם תבוא בקשה של מי מחברי הכנסת לשנות במהלך הדיון את הסעיפים אנחנו נוציא בקשות לדיון מחדש. 

<היו"ר יצחק וקנין:>
תקנות הטיס (אגרות רישום, רישוי ותיעוד) (תיקון מס' 2), התשע"ה-2015, בדבר כלי רחיפה. 

<רננה שחר:>
גם פה מספור התיקונים ישתנה. 

<היו"ר יצחק וקנין:>
מבחינתי אין בעיה. 

<יבינה זכאי-בראונר:>
תקנות הטיס (אגרות רישום, רישוי ותיעוד) (תיקון מס' 2), התשע"ה-2015  

	
	
	"בתוקף סמכותי לפי סעיף 168(א)(4) ו-(ב) לחוק הטיס, התשע"א-2011 (להלן – החוק), ולפי סעיף 14 לחוק רשות התעופה האזרחית, התשס"ה-2005, לפי הצעת רשות התעופה האזרחית (להלן – הרשות), בהתאם לסעיף 197 לחוק, בהסכמת שר האוצר לפי סעיף 168(א)(4) לחוק ובאישורו לפי סעיף 39ב לחוק יסודות התקציב, התשמ"ה-1985 ובאישור ועדת הכלכלה של הכנסת אני מתקין תקנות אלה:" 


<איתי עצמון:>
סליחה שאני קוטע אותך. אפשר להקדים לקריאת התקנות הסבר קצר לגבי קביעת סכומי האגרות  שמוצעים כאן?

<יבינה זכאי-בראונר:>
תקנות האגרות דנות באגרות שרשות התעופה האזרחית גובה כאשר מבקשים ממנה איזה סוג של אישור או תעודה או רישיון לגבי עובדי הטיס. כאן הכנסנו את המונחים "רישיון רחפן", "מבקש רישיון רחפן", "מחזיק רישיון רחפן", תלוי כמובן בנסיבות, בתקנות קיימות. כלומר, לא יצרנו תקנות חדשות יש מאין, לא שינינו סכומים. הגבלנו לסכומים קיימים. הכנסנו את המונחים "מחזיק רישיון רחפן" ו"מבקש רישיון רחפן" בתקנות קיימות. אסביר כשנתקדם – פשוט הגבלנו לתעריפים שקיימים כיום. 

<איתי עצמון:>
התעריפים שקיימים כיום לגבי מי? 

<יבינה זכאי-בראונר:>
לגבי עובדי טיס אחרים. למשל בתקנה 18(1), בנוסף ל"מבקש רישיון עובד טיס" הוספנו את המילים "או מבקש רישיון רחפן". האגרה שם היא 640 שקלים לגבי בקשת רישיון. כלומר, כאשר אדם יבוא לבקש מאגף הרישוי ברשות התעופה האזרחית רישיון רחפן הוא ישלם את אותם 640 או 660 שקלים, אני כבר לא זוכרת. כאשר נתקדם בקריאת התקנות נסביר תקנה-תקנה. 

<רמי אברהם ליבלינג:>
בגדול, היכן שיש קבוצה גדולה שכוללת את כולם – הכנסנו גם אותם. במקומות יותר ספציפיים, אתם תראו בשניים-שלושה מקומות שיש טבלאות שכוללות הרבה מאוד סוגים וגוונים, שם שמנו את זה במקום שלעניות דעתנו יהיה הכי מתאים. 

<יבינה זכאי-בראונר:>
	"תיקון תקנה 1 
	1. 
	בתקנה 1 לתקנות הטיס (אגרות רישום, רישוי ותיעוד), התש"ע-2009 (להלן – התקנות העיקריות) – 

	
	
	
	(1) אחרי ההגדרה "כלי טיס" יבוא: 
""כלי רחיפה" – גילשון אוויר, גילשון אוויר עם מנוע עזר, מצנח רחף, מצנח רחף עם מנוע עזר, ומצנח ממונע, כהגדרתם בפסקאות (1) עד (5) של הגדרת "כלי רחיפה" בחוק";

	
	
	
	(2) אחרי ההגדרה "קומיוטר" יבוא:
""רחפן" – אדם המפעיל כלי רחיפה, לצורך הפעלה מסחרית או לצורך הדרכה"; לעניין זה, "הפעלה" ו"הפעלה מסחרית" – כהגדרתם בסעיף 85 לחוק". 

	
	
	
	(3) אחרי ההגדרה "תקנות טיסות שכר" יבוא:
""תקנות כלי רחיפה" – תקנות הטיס (כלי רחיפה), התשע"ה-2015".


<היו"ר יצחק וקנין:>
הסבר, בבקשה. 

<יבינה זכאי-בראונר:>
נצרכנו להוסיף לתקנה 1 בתקנות האגרות, שהיא תקנת המונחים, כשבצד כל מונח יש הגדרה, את המונחים "כלי רחיפה", "רחפן" ו"תקנות כלי רחיפה" לצורך הוספתם במהלך תיקון התקנות. 

<היו"ר יצחק וקנין:>
יש הערות, רבותי? אין הערות. 

מי בעד תקנה 1? מי נגד? התקנה אושרה. 

<יבינה זכאי-בראונר:>
	"תיקון כותרת הפרק החמישי 
	2.
	בכותרת הפרק החמישי לתקנות העיקריות, בסופה יבוא "ולפי תקנות כלי רחיפה"."


הכותרת היום היא "אגרות לפי תקנות הרישיונות". הכוונה לרישיונות עובדי טיס. הוספנו את "תקנות כלי רחיפה". 

<היו"ר יצחק וקנין:>
יש הערות? אין הערות. 

מי בעד תקנה 2? מי נגד? התקנה אושרה. 

<יבינה זכאי-בראונר:>
	"תיקון תקנה 18
	3.
	בתקנה 18 לתקנות העיקריות – 

	
	
	
	(1)  בתקנת משנה (א), אחרי "מבקש רישיון עובד טיס" יבוא "או מבקש רישיון רחפן";      

	
	
	
	(2)  בתקנת משנה (ג), אחרי "מדריך טיס," יבוא "וכן בעל רישיון רחפן,";  

	
	
	
	(3)  בתקנת משנה (ד), אחרי "המחזיק ברישיון טיס פרטי" יבוא "או ברישיון רחפן";   

	
	
	
	(4) בתקנת משנה (ז), אחרי "עובד טיס" יבוא "או מבקש רישיון רחפן"."   


<איתי עצמון:>
הערה טכנית. אני חושב שצריך יהיה לתקן גם את כותרת השוליים של התקנה. לפי המצב המשפטי היום הכותרת היא "אגרת רישיון עובד טיס (תעודה רפואית)". צריך יהיה להוסיף כאן "רישיון רחפן". 

<יבינה זכאי-בראונר:>
נכון. 

<היו"ר יצחק וקנין:>
מה הסכומים?

<איתי עצמון:>
מה הסכומים, ולגבי אילו רישיונות או אישורים?
<יבינה זכאי-בראונר:>
בתקנת משנה (א): מבקש רישיון רחפן – בעת הגשת בקשה לרישיון רחפן יצטרך לשלם אגרה של 650 שקלים חדשים. 

בתקנת משנה (ג): מחזיק ברישיון עובד טיס וכן מבקש רישיון רחפן, זה התיקון – המבקש תעודה רפואית ישלם 220 שקלים חדשים. 

בתקנת משנה (ד): מחזיק ברישיון טיס פרטי או ברישיון רחפן, שהוא מעל גיל 50 – המבקש תעודה רפואית לאחר בדיקה תקופתית ישלם בעת הגשת הבקשה אגרה של 190 שקלים חדשים. 

בתקנה משנה (ז): המבקש רישיון עובד טיס או רישיון רחפן – מדובר באדם שהוא במקביל חייל מילואים פעיל ואז האגרות יחולו בשיעור של 75% מהאגרות הנקובות. 

<היו"ר יצחק וקנין:>
רבותי, יש הערות? אין הערות. 

אני מצביע על תקנה 3, כולל התיקון על-פי הערת היועץ המשפטי של הוועדה. מי בעד? מי נגד? התקנה אושרה, כולל התיקון. 

<יבינה זכאי-בראונר:>
	"תיקון תקנה 19 
	4.
	בתקנה 19 לתקנות העיקריות,  אחרי " עובד טיס" יבוא "או בעל רישיון רחפן"."


לשון התקנה יהיה כדלקמן: "עובד טיס או בעל רישיון רחפן המבקש הגדר או אישור נוסף ברישיונו ישלם בעת הגשת הבקשה אגרה של 220 שקלים חדשים". 

<היו"ר יצחק וקנין:>
יש הערות? אין הערות. 

מי בעד תקנה 4? מי נגד? התקנה אושרה. 

<יבינה זכאי-בראונר:>
	"תיקון תקנה 20 
	5. 
	בתקנה 20 לתקנות העיקריות – 

	
	
	(1)
	בתקנת משנה (א) –

	
	
	
	
	(1) במקום "עובד טיס או מבקש רישיון כעובד טיס" יבוא "עובד טיס, מבקש רישיון עובד טיס, בעל רישיון רחפן או מבקש רישיון רחפן";

	
	
	
	
	(ב) בטבלה, אחרי  פרט (13), יבוא:

	
	
	טור א'
סוג הרישיון
טור ב'
 בחינה מעשית
טור ג'  
בחינה עיונית 
                  "(14)
רישיון רחפן 
2350
350"



	
	
	(2)  בתקנת משנה (ב), אחרי "כלי הטיס" יבוא "או כלי הרחיפה"."  


מדובר בתקנה שעניינה בחינה מעשית או עיונית לצורך קבלת רישיון. ההקבלה כאן היא לפריט (4) בטבלה: טייס מסחרי עם הגדר 1. הסכומים זהים. 

<היו"ר יצחק וקנין:>
יש הערות? אין הערות. 

מי בעד תקנה 5? מי נגד? התקנה אושרה. 

<יבינה זכאי-בראונר:>
	"תיקון תקנה 21
	6.
	בתקנה 21 לתקנות העיקריות – 

	
	
	
	(1) בתקנת משנה (א) –  

	
	
	
	
	(1) אחרי "עובד טיס" יבוא "או בעל רישיון רחפן"; 

	
	
	
	
	(ב) בטבלה, אחרי פרט (13) יבוא: 

	
	
	טור א' 
סוג ההגדר
טור ב' 
בחינה מעשית
טור ג' 
בחינה עיונית 
                  "(14)
הגדר נוסף ברישיון רחפן
1310
440"


	
	
	
	(2) בתקנת משנה (ג), אחרי "כלי הטיס" יבוא "או כלי הרחיפה"."


תקנה 21 מדברת באופן כללי על מבחנים עיוניים או מעשיים שנדרשים מאדם שמחזיק כבר ברישיון של עובד טיס ומבקש תוספת של הגדר. 

<איתי לנואל:>
רישיון רחפן. לא רישיון עובד טיס. 

<יבינה זכאי-בראונר:>
מדובר היום על עובד טיס והתיקון, לאחר שיאושר, יכלול גם את מי שמחזיק ברישיון רחפן. ההקבלה מבחינת הסכומים היא לפריט 8 בטבלה: הגדר נוסף ברישיון - - - טיס. אלה אותם סכומים: 1,310 שקלים ו-440 שקלים. 

<איתי עצמון:>
למעשה גם חידוש של רישיון כרוך באגרה. 

<ארז פלס:>
כן, כי כך גם לגבי עובדי טיס. 

<איתי עצמון:>
אני שואל לגבי הרחפנים. 

<רננה שחר:>
כרגע לא קבענו אגרה לחידוש. 

<היו"ר יצחק וקנין:>
בכל כמה שנים צריך לחדש את זה?

<איתי עצמון:>
אני שואל מכיוון שגם בתקנה 20 וגם בתקנה 21 כתוב "או חידושם". 

<ארז פלס:>
זה במקום שנדרש מבחן עיוני או מעשי. השאלה היתה – וכנראה פספסנו אותה ונתקן במהלך השנתיים הקרובות – על מה שכתוב בתקנה 18 או 19 שמתייחסת לחידוש רישיון. 

<רננה שחר:>
כרגע אין אגרה לחידוש. 

<יבינה זכאי-בראונר:>
התקנה על החידוש, במהות שלה, בקובץ העיקרי, התווספה מאוחר מאוד יחסית בעקבות דיונים עם הציבור ועם משרד המשפטים וכולי. בינתיים קובץ האגרות קיבל כבר את אישורו של שר האוצר ולא רצינו לעכב אותו. לכן הקובץ שמונח בפניכם לא כולל אגרת חידוש רישיון.

<איתי עצמון:>
לְמה מכוונת התיבה "או חידושו" בתקנות 20 ו-21?

<רננה שחר:>
לפעמים צריך בחינה לשם חידוש. 

<ארז פלס:>
באותו מקום שאמרנו בתקנה קודמת בדיון שיבוא מישהו וירצה לחדש אחרי ששנתיים או יותר הוא לא טס ואז נדרוש ממנו מבחן מעשי, זו האגרה. 

<רננה שחר:>
זו אגרה לבחינה. זו לא אגרה לחידוש. 

<היו"ר יצחק וקנין:>
רבותי, יש הערות נוספות? אין הערות. מי בעד? מי נגד? תקנה 6 אושרה. 

<יבינה זכאי-בראונר:>
	"תיקון תקנה 22
	7.
	בתקנה 22 לתקנות העיקריות, במקום "עובד טיס או מבקש רישיון עובד טיס" יבוא "עובד טיס, מבקש רישיון עובד טיס, בעל רישיון רחפן או מבקש רישיון רחפן"."  


תקנה 22 דנה בעיון חוזר במבחן, ואחרי התיקון היא תהיה כדלקמן: "עובד טיס, מבקש רישיון עובד טיס, בעל רישיון רחפן או מבקש רישיון רחפן המבקש עיון חוזר בתוצאות מבחן עיוני ישלם בעת הגשת הבקשה אגרה של 220 שקלים". 

<היו"ר יצחק וקנין:>
יש הערות? אין הערות. 

מי בעד תקנה 7? מי נגד? התקנה אושרה. 

<יבינה זכאי-בראונר:>
	"תיקון תקנה 26
	8. 
	בתקנה 26 לתקנות העיקריות –  

	
	
	(1)     בתקנת משנה (א), בפסקה (8), המילים "גילשונים או מצנחים ממונעים" –יימחקו; 

	
	
	(2)    בתקנת משנה (ב), בפסקה (8), המילים "גילשונים, מצנחים ממונעים" – יימחקו."



תקנה 26 דנה ברישיון הפעלה מבצעי. הוא לא יידרש יותר. 

<היו"ר יצחק וקנין:>
יש הערות? אין הערות. מי בעד תקנה 8? מי נגד? התקנה אושרה. 

<יבינה זכאי-בראונר:>
	"תחילה
	9.
	תחילתן של תקנות אלה ביום 13 אפריל 2015." 


<איתי עצמון:>
בהתאמה למועד התחילה של התיקון העיקרי.

<היו"ר יצחק וקנין:>
מי בעד תקנה 9? מי נגד? התקנה מאושרת. 

אישרנו את תקנות הטיס (אגרות רישום, רישוי ותיעוד) (תיקון), התשע"ה-2015. 

<הישיבה ננעלה בשעה 13:27.>
